S-205/2011

Mál þetta, sem dómtekið var 19. október sl., höfðaði lögreglustjórinn á Akureyri hér fyrir dómi með ákæru útgefinni 6. október 2011 á hendur X;

„Fyrir eftirtalin þjófnaðar og fíkniefnalagabrot:

A. Þjófnaðarbrot.

I.

Með því að hafa í febrúar, mars og apríl 2011, þegar hann var starfsmaður Hlíðarfjalls á Akureyri, stolið peningum að fjárhæð 70.000- krónur, úr veitingasölu Skíðafélags Akureyrar í Hlíðarfjalli, en hann gerði þetta í nokkrum ferðum og notaði til þess lykil sem hafður var í geymslu í einum lyftuskúrnum.

Telst þetta varða við 1. mgr. 244. gr. almennra hegningarlaga nr. 19, 1940.

II.

Með því að hafa föstudagskvöldið 22. júlí 2011, stolið hárlit að verðmæti 2.500 krónur úr verslun Samkaupa Strax við Borgarbraut 1 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

III.

Með því að hafa aðfaranótt miðvikudagsins 24. ágúst 2011, farið inn í bifreiðina [...], sem stóð á bifreiðastæði við Drekagil á Akureyri og stolið úr henni ótilgreindri upphæð í smámynt.

Telst þetta varða við 1. mgr. 244. gr. almennra hegningarlaga nr. 19, 1940.

IV.

Með því að hafa þessa sömu nótt, farið inn í bifreiðarnar [...] og [...], sem stóðu á bifreiðarstæði við Drekagil [...] á Akureyri og stolið úr þeim keppnishjálmi fyrir reiðhjól ásamt hlífðargleraugum, en verðmæti muna þessara er 25-30 þúsund krónur, verkfæratösku með ýmiskonar verkfærum, leatherman fjölnotahníf í hulstri, að verðmæti 12 til 14 þúsund krónur og einum sjónauka.

Telst þetta varða við 1. mgr. 244. gr. almennra hegningarlaga nr. 19, 1940.

V.

Með því að hafa sömu nótt, farið inn í bifreiðina [...], sem stóð við Vættagil [...] á Akureyri og stolið úr bifreiðinni húslyklum og einhverri ótilgreindri upphæð í smámynt og síðan notað lyklana til að fara inn í íbúðina að Vættagili [...] og stolið þaðan tveimur peningaveskjum með 450 bandarískum dollurum, 400 evrum, skilríkjum og handtösku.

Telst þetta varða við 1. mgr. 244.gr. almennra hegningarlaga nr. 19, 1940.

VI.

Með því að hafa sömu nótt, farið inn í bifreiðina [...], sem stóð á bifreiðarstæði við Drekagil [...] og stolið úr henni ótilgreindri upphæð í smámynt, en heildarupphæð smámyntarinnar sem hann tók úr bifreiðunum sem hann er ákærður fyrir að hafa tekið í ákæruliðum III-VI, var um 5.000- krónur.

Telst þetta varða við 1. mgr. 244. gr. almennra hegningarlaga nr. 19, 1940.

B. Fíkniefnalagabrot.

Með því að hafa miðvikudaginn 24. ágúst 2011, verið með í ræktun 9 kannabisplöntur og 19 græðlinga, en lögreglan fann efnin á heimili hans þegar hún gerði þar leit og vera með í vörslum sínum 19,9 grömm af maríhúana, en lögreglan fann efni þessi sama dag á heimili hans og á honum sjálfum.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974 sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 68, 2001 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta upptöku á efnum þeim og plöntum, sem lögreglan lagði hald á samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2011.“

Við þingfestingu málsins leiðrétti fulltrúi ákæruvalds verknaðarlýsingu í B kafla ákæru að því leyti að miðað var við að magn maríhúna hefði verið 15,9. Þá var því lýst yfir að sakarkostnaður væri enginn.

Ákærði fer fram á vægustu refsingu sem lög leyfa.

Ákærði, sem er 24 ára, hefur hér fyrir dómi játað skýlaust sakargiftir samkvæmt ákæru. Með játningu hans, sem ekki er ástæða til að draga í efa að sé sannleikanum samkvæm, enda í samræmi við framlögð rannsóknargögn, telst sök hans nægilega sönnuð. Verður málið því dæmt án frekari sönnunarfærslu, sbr. heimild í 164. gr. laga nr. 88/2008.

Ákærði hefur áður sætt refsingu samkvæmt vottorði sakaskrár ríkisins. Árið 2005 var hann dæmdur fyrir auðgunarbrot í þriggja mánaða fangelsi sem var skilorðsbundið til þriggja ára. Þá hefur hann þrívegis á árbilinu 2005 til 2010 verið gert að greiða sektir vegna brota á ávana- og fíkniefnalöggjöf og umferðarlögum, nú síðast í desember 2010.

Ákveða ber refsingu ákærða með hliðsjón af 77. gr. almennra hegningarlaga, en hann hefur í máli þessu gerst sekur um þjófnaðarbrot og fíkniefnabrot. Þykir refsing ákærða hæfilega ákveðin þriggja mánaða fangelsi og 150.000 króna sekt til ríkissjóðs. Með tilliti til þess að ákærði játaði brot sín skýlaust á öllum stigum málsins, að nokkur hluti þýfis var komið til skila til eigenda fyrir tilstilli lögreglu, að hann samdi samkvæmt rannsóknargögnum við bótaþola um greiðslu skaðabóta vegna þeirra háttsemi sem lýst er í lið I í A kafla ákæru og stóðst skilorð fyrra dóms þá þykir, með vísan til 8. tl. 1. mgr. 70. gr. og 8. og 9. tl. 74. gr. hegningarlaganna, fært að fresta fullnustu fangelsisrefsingarinnar og skal hún niður falla að liðnum 3 árum haldi ákærði almennt skilorð 3. mgr. 57. gr. almennra hegningarlaga nr. 19, 1940. Greiði ákærði ekki nefnda sektarrefsingu innan fjögurra vikna frá birtingu dómsins að telja skal ákærði sæta 10 daga fangelsi.

Gera ber upptækt til ríkissjóðs maríhúanaplöntur, græðlinga, maríhúana og tvo ljósalampa eins og krafist er í ákæru.

Engan sakarkostnað leiddi af málarekstri þessum.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í þrjá mánuði, en fresta skal fullnustu refsingarinnar og skal hún niður falla að liðnum 3 árum haldi hann almennt skilorð 3. mgr. 57. gr. almennra hegningarlaga nr. 19, 1940.

Ákærði greiði 150.000 krónur í sekt til ríkissjóðs og komi 10 daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Gera skal upptækt til ríkissjóðs: 9 kannabisplöntur, 19 græðlinga, 15.9 grömm af maríhúana og tvo ljósalampa, sbr. efnaskrá lögreglu nr. 21.105 og 21.111.